Versier jou huis snoesig met wol! | SARIE
Pak jou komberse uit, maak 'n kussing van 'n ou trui en skaf kussings met tekstuur aan. Op dié manier skep jy 'n heel nuwe voorkoms vir die koue maande.
1. Maak 'n kussing van 'n trui wat jy nooit meer dra nie. Knip die voorkant en agterkant tot 'n grootte van jou keuse en stik of werk met die hand (gebruik dieselfde kleur wol) rondom toe, maar laat opening vir vulkussing. Dop om, sit vulkussing in en werk opening toe.
2. As jy nie groen vingers het nie, kies hierdie gehekelde vetplantjies. Dit is van Projekt en word deur 'n groep agtergeblewe vroue van Houtbaai gehekel.
3. Maak veral jou slaapkamer warm en snoesig. Begin met vier goeie kwaliteit slaapkussings, 'n dons-duvet en 'n growwe gebreide kombers.
4. As jy nie van fieterjasies op jou bed hou nie, skep 'n winter-atmosfeer met 'n stapel wintergoed aan die voetenend van jou bed. Soortgelyke ottomans is by Mr Price Home beskikbaar.
5. Doen dieselfde in jou leefkamer en spaar sommer elektrisiteit! Sit eerder onder 'n kombers of kwilt as wat jy 'n verwarmer aanskakel.